Mi-a ajuns! De atâţia ani văd oameni care investesc în afaceri pe litoral şi care încearcă să schimbe în bine ceea ce ani de zile am arătat cu degetul că nu funcţionează la noi, la mare. Am discutat ore în şir cu ei, poate că uneori i-am pus la zid şi nu i-am crezut atunci când povesteau că le este din ce în ce mai greu să păstreze hotelurile, beach barurile şi restaurantele la un nivel cel puţin acceptabil. Mi-am spus că poate nu mai vor să investească şi că trebuie să-şi asume unele cheltuieli, dar acum încep să le dau dreptate. Zone întregi ale litoralului sunt „ocupate” de oameni lipsiţi de orice educaţie, bun simţ sau jenă.





„Am legat şezlongurile cu lanțuri pentru că le furau”

Nu o spun eu! O spune managerul unui hotel de trei stele din Mamaia disperat că nu ştie cum să mai facă faţă avalanşei de grozăvii făcute de turişti. Hotelul este unul care funcţionează în regim all inclusive sau demipensiune, iar o cameră costă de la 300 de lei/noapte. Nu este ieftin, iar nota lor pe booking este aproape 9. Fiecare turist are rezervat un șezlong pe plaja din faţa hotelului, la fel cum are şi pe marginea piscinei. Şi totuşi, în fiecare zi, vei auzi scandaluri pe plajă între turiştii acestui hotel. Vă vine să credeţi că-şi fură şezlongurile unii altora pentru a-şi invita prietenii cazaţi la alte hoteluri ca să facă plajă gratis pe șezlong?! Managerul plajei a încercat în fel şi chip să le explice turiştilor condiţiile în care se poate închiria un sezlong pentru prieteni, dar s-a ajuns până la situaţia extremă încât paturile de plajă sunt legate cu lanţuri de umbrele pentru a nu mai dispărea. Incredibil!



Povestea cu ciorba din camera altui hotel de trei stele o găsiţi aici

„Estar la plajă tocmai ce cortamos un melón”

„Suntem la plajă, tocmai ce am tăiat un pepene”, se aude într-o română amestecată cu spaniolă la doar câteva șezlonguri distanţă de mine. Mă uit la cei doi, cred că au în jur de 50 de ani. Scot dintr-o sacoşă o jumătate de pepene pe care îl taie pe măsuţa dintre șezlonguri. În surdină se aude o melodie din Ibiza. Cei doi soţi au venit pregătiţi de acasă cu cuţitul pentru a felia harbuzul zemos care le curge pe corp. O fi vreo soluţie de a scăpa de arsurile solare! A urmat sportul naţional de scuipat seminţele de pepene în nisip, urmat de lăsarea plasei pline cu resturi acolo pe masă la doar… 30 de grade Celsius.

Potrivit hotelierilor, incidentele descrise mai sus sunt din ce în ce mai dese, iar soluţii reale pentru a scăpa de turiştii lipsiţi de bun simţ nu prea s-au găsit.

Vă las aici o fotografie primită aseară de la managerul unui hotel de patru stele din Mamaia. „Uite ce am găsit în apartamentul care se închiriază pe noapte cu 150 de euro”.





Câteva minute mai tarziu, primesc o fotografie de la managerul unui restaurant situat în Mamaia, la cinci metri de plajă.

Vorbesc cu proprietarul restaurantului şi îl întreb dacă nu cumva vrea să se îmbogățească din administrarea unei singure toalete. Vă las mesajul lui care este elocvent:

„Frateee, spală copiii în chiuvete! Şi acel … interzis accesul fără încălţăminte…Ei se descalţă la intrare. (punct) Apoi continui ideea cu faptul că atât le merge mintea. Şi vin la bar revoltaţi că dacă le fură adidaşii… cine le dă banii pe ei!!?!”

Articol preluat de pe funkytravel.ro